ศูนย์ปฏิบัติการแก้ไขสถานการณ์ฉุกเฉินด้านความมั่นคง จัดตั้งศูนย์ประสานงานสายด่วน สนับสนุน สปสช. จำนวน 200 คู่สาย
ศูนย์ปฏิบัติการแก้ไขสถานการณ์ฉุกเฉินด้านความมั่นคง (ศปม.) จัดตั้งศูนย์ประสานงานสายด่วน ศปม. สนับสนุน สปสช.1330 เพื่อรับข้อมูลจากประชาชนที่ตรวจพบเชื้อไวรัสโคโรนา 2019 (COVID-19) ซึ่งเป็นไปตามข้อสั่งการของ พลเอก ประยุทธ์ จันทร์โอชา นายกรัฐมนตรี/ผู้อำนวยการ ศบค.ในการแก้ไขปัญหาการแพร่ระบาดของโรคฯ ที่มีแนวโน้มการติดเชื้อสายพันธุ์โอไมครอนเพิ่มขึ้นในปัจจุบัน โดยจัดกำลังพลเข้าร่วมปฏิบัติงานเป็นเจ้าหน้าที่สายด่วน 1330 จำนวน 200 คู่สาย ประกอบด้วย กองบัญชาการศูนย์ปฏิบัติการแก้ไขสถานการณ์ฉุกเฉินด้านความมั่นคง (บก.ศปม.)  จำนวน 40 คู่สาย  ศูนย์ปฏิบัติการแก้ไขสถานการณ์ฉุกเฉินด้านความมั่นคงกองทัพบก  (ศปม.ทบ.) จำนวน 80 คู่สาย ศูนย์ปฏิบัติการแก้ไขสถานการณ์ฉุกเฉินด้านความมั่นคงกองทัพเรือ (ศปม.ทร.) จำนวน 40 คู่สาย และศูนย์ปฏิบัติการแก้ไขสถานการณ์ฉุกเฉินด้านความมั่นคงกองทัพอากาศ (ศปม.ทอ.) จำนวน 40 คู่สายศปม. พิจารณาคุณสมบัติของกำลังพลที่เข้ามาปฏิบัติงานในครั้งนี้ คำนึงถึงความมีจิตสาธารณะ มีทัศนคติในการแก้ไขปัญหาเชิงบวก ตลอดจนเป็นผู้ที่มีความตระหนักรู้ มุ่งมั่นในการช่วยเหลือประชาชน เพื่ออำนวยการความสะดวกและให้บริการกับประชาชนที่ติดเชื้อโรคโควิด-19 ได้รับการรักษาอย่างรวดเร็ว